II. PLANTESUNDHEDSLOVGIVNING

1. 31969 L 0464: Rådets direktiv 69/464/EØF af 8. december 1969 om bekæmpelse af kartoffelbrok (EFT nr. L 323 af 24.12.1969, s. 1).

a) Polen skal i en periode på 10 år efter tiltrædelsesdatoen begrænse de kartoffelsorter, der anvendes i Polen, til sorter der er fuldt ud modstandsdygtige (i laboratorium og i marken) over for Synchytrium endobioticum (Schilbersky) Percival, der forvolder kartoffelbrok. I denne periode skal der træffes yderligere beskyttelsesforanstaltninger i Polen for at sikre handelen med læggekartofler og spisekartofler og planter til udplantning med oprindelse i Polen, både internt i Polen og i handelen med andre medlemsstater, indtil det er godtgjort, at alle de gamle udbrudssteder af kartoffelbrok ikke længere indeholder levedygtige sporangia af Synchytrium endobioticum (Schilbersky) Percival, eller at marker er blevet opført på en liste, dvs. klart afgrænset som værende inficeret med Synchytrium endobioticum (Schilbersky) Percival, og indtil det ikke længere er nødvendigt at gennemføre supplerende og strengere bestemmelser i overensstemmelse med artikel 9 i direktiv 69/464/EØF). Markerne kan slettes af listen i overensstemmelse med EPPO-standard PM 3/59(1) "SYNCHYTRIUM ENDOBIOTICUM: soil tests and descheduling of previously infested plots".

b) De yderligere foranstaltninger skal under hensyntagen til solide videnskabelige principper, den pågældende skadegørers biologi og de mulige veje for dens udbredelse og navnlig produktion, markedsføring og forarbejdningssystem for værtsplanterne for denne organisme i Polen, omfatte følgende:

i) For læggekartofler: ud over at opfylde de gældende krav i punkt 18, nr. 1, i bilag IV, del A, kapitel II, i direktiv 2000/29/EF [21] skal der sikres overensstemmelse med artikel 4 i direktiv 69/464/EØF ved officiel kontrol på det sted, hvor der produceres læggekartofler. Områder, hvor de patogene typer 2 og 3 vides at forekomme, bør desuden udelukkes som områder, hvorfra læggekartofler kan overføres til områder i Polen, hvor Synchytrium endobioticum (Schilbersky) Percival vides ikke at forekomme, eller til andre medlemsstater. "Område" defineres på distrikt(Powiat)-niveau.

ii) For spisekartofler:

aa) Områder, hvor de patogene typer 2 og 3 vides at forekomme, bør desuden udelukkes som områder, hvorfra sådanne kartofler kan overføres til områder i Polen, hvor Synchytrium endobioticum (Schilbersky) Percival vides ikke at forekomme, eller til andre medlemsstater.

bb) Hvad angår kartofler fra andre områder end de, som er nævnt under aa), skal de enten:

- komme fra et område, hvor der vides ikke at forekomme Synchytrium endobioticum (Schilbersky) Percival. "Område" defineres på distrikt(Powiat)-niveau.

eller

- komme fra et produktionssted, hvor der vides ikke at forekomme Synchytrium endobioticum (Schilbersky) Percival.

eller

- være af en sort, der er modstandsdygtig over for mindst den patogene type 1 af Synchytrium endobioticum (Schilbersky) Percival, og som, hvis den bringes til et område i Polen, der efter en undersøgelse er vurderet til at være fri for Synchytrium endobioticum (Schilbersky) Percival, eller til andre medlemsstater, er blevet vasket eller renset på anden måde og er fri for jord.

iii) For rodplanter, der er plantet eller skal plantes, og som dyrkes udendørs: ud over at opfylde de gældende krav i punkt 24, i bilag IV, del A, kapitel II, i direktiv 2000/29/EF skal der sikres overensstemmelse med artikel 4 i direktiv 69/464/EØF ved officiel kontrol på det sted, hvor disse planter er produceret. Områder, hvor de patogene typer 2 og 3 vides at forekomme, bør desuden udelukkes som områder, hvorfra disse planter kan overføres til områder i Polen, hvor Synchytrium endobioticum (Schilbersky) Percival vides ikke at forekomme, eller til andre medlemsstater. "Område" defineres på distrikt(Powiat)-niveau.

c) Udpegelsen af modstandsdygtige kartoffelsorter bør ske efter prøver baseret på Plantebeskyttelsesorganisationen for Europa og Middelhavsområdernes (EPPO) protokol om identifikation af karantænesvampe. Officiel anerkendelse af produktionsområder eller -steder som værende fri for Synchytrium endobioticum (Schilbersky) Percival, skal ske i overensstemmelse med Levnedsmiddel- og Landbrugsorganisationens internationale standarder for plantesundhedsforanstaltninger nr. 4 "Requirements for the establishment of Pest Free Areas" eller nr. 10 om "Requirements for the establishment of pest free places of production and pest free production sites".

d) På produktionssteder, hvor Synchytrium endobioticum (Schilbersky) Percival vides ikke at forekomme, jf. andet led i litra b), nr. ii), punkt bb) kan Kommissionen tillade indgåelse af individuelle aftaler med de kompetente polske myndigheder om produktion af ikke-modstandsdygtige sorter.

e) Polen skal ved registrering af alle kartoffelproducenter, -lagre og -distributionscentre sikre, at alle kartoffelpartier kan spores tilbage til deres oprindelsesdistrikt. Med henblik herpå skal omtalte producenters, lagres og distributionscentres registreringsnummer indeholde en henvisning til de distrikter, hvor kartoflerne er produceret, oplagret, sorteret eller pakket. Registreringsnummeret skal være anbragt synligt på hvert kartoffelparti med oprindelse i Polen, og som overføres inden for Polen eller til andre medlemsstater.

f) Polen skal forelægge årlige rapporter om resultaterne af de undersøgelser, der udføres om udbredelsen af Synchytrium endobioticum (Schilbersky) Percival på dets område. Undersøgelserne skal være afsluttet ved udgangen af den tiårige periode, og alle resterende inficerede steder eller steder, der eventuelt er inficeret for nylig, skal sammen med en sikkerhedszone, der er stor nok til at sikre beskyttelsen af de omgivende områder, være opført på en liste. De årlige rapporter skal indeholde fortegnelser over produktionsområder og -steder, hvor Synchytrium endobioticum (Schilbersky) Percival vides ikke at forekomme, jf. første og andet led i litra b), nr. ii), punkt bb).

g) Kommissionen skal inden udgangen af den tiårige periode i samarbejde med de polske myndigheder undersøge situationen på baggrund af udviklingen og tage stilling til, hvorvidt der er behov for yderligere foranstaltninger. Alle sådanne foranstaltninger skal vedtages efter proceduren i artikel 18 i direktiv 2000/29/EF.

2. 31991 L 0414: Rådets direktiv 91/414/EØF af 15. juli 1991 om markedsføring af plantebeskyttelsesmidler (EFT nr. L 230 af 19.8.1991, s. 1) senest ændret ved:

- 32002 L 0081: Kommissionens direktiv 2002/81/EF af 10. 10.2002 (OJ L 276 af 12.10.2002, s. 28).

Uanset artikel 13, stk. 1, i direktiv 91/414/EØF kan Polen indtil senest 31. december 2006 udsætte fristerne for fremsendelsen af oplysninger, jf. bilag II og III til direktiv 91/414/EØF, for plantebeskyttelsesmidler, der er produceret i Polen og udelukkende markedsført på polsk område, og som indeholder 2,4-D, MCPA, Carbendazim eller Mecoprop (MCPP), forudsat at disse stoffer til den tid er opført i bilag I til dette direktiv, og at de selskaber, der søger, rent faktisk er begyndt at frembringe eller indsamle de nødvendige oplysninger inden den 1. januar 2003.

3. 31999 L 0105: Rådets direktiv 1999/105/EF af 22. december 1999 om markedsføring af forstligt formeringsmateriale (EFT L 11 af 15.1.2000, s. 17).

Uanset artikel 28, stk. 3, i direktiv 1999/105/EF kan Polen tillade markedsføring af lagre af forstligt formeringsmateriale, der er opstået inden 1. januar 2004, og som ikke opfylder alle direktivets bestemmelser, indtil de er afviklet.

[21] Rådets direktiv 2000/29/EF af 8. maj 2000 om foranstaltninger mod indslæbning i Fællesskabet af skadegørere på planter eller planteprodukter og mod deres spredning inden for Fællesskabet (EFT L 169 af 10.7.2000, s. 1), senest ændret ved Kommissionens direktiv 2002/36/EF (EFT L 116 af 3.5.2002, s. 16).

--------------------------------------------------